Arenaen hadde 12 000 sitteplasser under OL-kampene i basketball og håndball. Arenaen ble også brukt under De paralympiske sommerleker 2012 for kamper i rullestolbasketball og rullestolrugby, da med en tilskuerkapasitet på 10 000. Etter OL ble hallen revet ned igjen, men noen av byggematerialene forventes å bli gjenbrukt andre steder i landet. Det var en av de største midlertidige arenaene som noensinne har blitt bygget i forbindelse med OL. Designet ble fastslått i juni 2008 og en søknad om lov til å bygge arenaen ble sendt inn i november samme år. I oktober 2009 begynte forarbeidet på plassen og byggingen av selve arenaen begynte våren 2010. Det tok 15 måneder å bygge arenaen før den stod klar i juni 2011. Det eksisterte planer om å rive ned arenaen og frakte materialene til Rio de Janeiro for bruk under Sommer-OL 2016, men brasilianske myndigheter mente at det ville bli for dyrt og vanskelig å gjennomføre.